Yfir þúsund sprengjur fundnar á Reykjanesi Frá Miðnesheiði þar sem herinn hafði aðstöðu . mynd / teitur . Á annað þúsund sprengjur og skot hafa fundist við hreinsunarstarf Landhelgisgæslunnar á Reykjanesi síðustu fimm ár . Sigurður Ásgrímsson , deildarstjóri hjá Gæslunni , segir starfið hafa gengið vel og átakinu ljúki senn . Skýrsla um framvinduna er væntanleg innan skamms . „ Við erum búnir að gera mikið átak í samstarfi við Kadeco , Þróunarfélag Keflavíkurflugvallar , um að hreinsa svæðin næst Keflavík , sem voru nýtt sem skotæfingasvæði í stríðinu og eftir það , og það hefur gengið þokkalega vel . Auðvitað er alveg útilokað að lýsa því yfir að svæðið sé orðið fullkomlega hreint , en allavega hefur mikið unnist í þessu . " Svæðin sem um ræðir eru Vogaheiði og svæðið í kringum Patterson-flugvöll , en þar stóð bandaríski herinn fyrir skotæfingum allt fram til ársins 1960 . Hreinsunarsvæðið er afar víðfeðmt , á Vogaheiði er rætt um fimmtán ferkílómetra og Patterson-svæðið er um tólf ferkílómetrar . „ Þetta eru mikið til fallbyssukúlur , sprengjuvörpusprengjur og svo skot af öllum stærðum , " segir Sigurður . Hann segir mikið af því sem finnist vera virkar sprengjur sem mikil hætta stafi af . „ Sprengjurnar virkjast við að vera skotið , en tíu til tólf prósent af þeim sem skotið er virka ekki í fyrstu , af einhverri ástæðu . Þannig liggja þær , kannski í allt að 60 ár , bæði ofan jarðar og neðan . Þá er þetta orðið mjög tært , en kúlan er þá í fínu lagi og sprengiefnið líka , og þá er það orðið mjög hættulegt . " Sigurður segir ástandið nú vera orðið nokkuð gott á svæðunum og ætti ekkert að koma í veg fyrir uppbyggingu , til dæmis á Patterson-svæðinu sem liggur neðan við gamla varnarsvæðið , Ásbrú .